**

**REPUBLIKA HRVATSKA**

**SPLITSKO-DALMATINSKA ŽUPANIJA**

**OPĆINA PODSTRANA**

**OPĆINA PODSTRANA**

**Općinsko vijeće**

**PREDMET:** Odluka o provođenju postupka stavljanja izvan snage urbanističkih planova uređenja: UPU 6, UPU 7, UPU 8, UPU 9, UPU 10 i UPU 14

**PRAVNI OSNOV:** Zakon o prostornom uređenju, Statut

**NADLEŽNOST ZA**

**DONOŠENJE:** Općinsko vijeće

**PREDLAGATELJ:** Općinski načelnik

**STRUČNA OBRADA:** Upravni odjel za prostorno uređenje, komunalne poslove i zaštitu okoliša

**PREDMET: Obrazloženje prijedloga Odluke o provođenju postupka stavljanja izvan snage urbanističkih planova uređenja – UPU 6, UPU 7, UPU 8, UPU 9, UPU 10 i UPU 14**

Nastavno na izmjene i dopune Prostornog plana uređenja Općine Podstrana („Službeni glasnik Općine Podstrana“ broj 03/06, 8/08, 3/11- pročišćeni tekst, 12/17, 14/17- pročišćeni tekst, 13/19 i 4/21; u daljnjem tekstu: Izmjene i dopune PPUO-a/Plana) koje su u tijeku, predlaže se pokretanje postupka stavljanja izvan snage UPU-ova:

* UPU - ZONE U ZELENILU I SPORTSKIH IGRALIŠTA U MILJEVCU (UPU br. 6, „Službeni glasnik Općine Podstrana“ br. 8/11)
* UPU - SJEVERNI DIO GRLJEVAC I (UPU br. 7, „Službeni glasnik Općine Podstrana“ br. 21/14)
* UPU - SJEVERNI DIO GRLJEVAC II (UPU br. 8, „Službeni glasnik Općine Podstrana“ br. 21/14)
* UPU - DIO PODRUČJA GRBAVAC, (UPU br. 9, „Službeni glasnik Općine Podstrana“ br. 2/12 i 13/14)
* UPU - 'PETRIĆEVO' - SVETI MARTIN,( UPU br. 10, „Službeni glasnik Općine Podstrana“ br. 2/12)
* UPU - PODRUČJE ŠĆADINA - SJEVER, (UPU br. 14, „Službeni glasnik Općine Podstrana“ br. 8/13).

Osnovni razlog pokretanja izmjena i dopuna Plana bio je detaljnija razrada PPUO-a i selektivno preuzimanje potrebnih sadržaja i rješenja iz pojedinih UPU-ova prozvanih Odlukom o izradi izmjena i dopuna Plana, uz stavljanje istih izvan snage u posebnom postupku, u cilju omogućavanja izdavanja akata za gradnju i na neuređenim dijelovima područja obuhvata PPUO-a direktnom provedbom istog.

Odlukom o izradi izmjena i dopuna Plana bilo je prozvano ukupno 14 područja, utvrđenih Planom koji je trenutno na snazi kao područja s obvezom donošenja urbanističkog plana uređenja. Od 14 područja s obvezom izrade UPU-a, za 10 područja su u tom trenutku postojali planovi na snazi, od čega su 3 plana već bila u postupku stavljanja izvan snage (u međuvremenu stavljeni izvan snage), i to:

* UPU - STROŽANAC I
* UPU – STROŽANAC II
* DPU uređenja dijela područja OŠ „Strožanac“.

Od preostalih 7 područja s donesenim UPU-ima, tijekom izrade nacrta prijedloga izmjena i dopuna Plana, za obuvat UPU-a područja Mutogras utvrđeno je da zbog specifičnih obilježja prostora (zahtjevan teren, klizišta) ovo područje zahtijeva izradu UPU-a. Tako je preostalo 6 područja s donesenim UPU-ima, čija su planska rješenja i sadržaji selektivno preuzeti u detaljnijoj razradi PPUO-a, a time su, temeljem članka 76. stavka 3. Zakona o prostornom uređenju („Narodne novine“, broj 153/13, 65/17, 114/18, 39/19 i 98/19), stvoreni zakonski uvjeti za stavljanje ovih planova izvan snage.

Stavljanjem izvan snage racionalizirat će se sustav prostorno-planske dokumentacije i omogućit će se izdavanje akata za gradnju i na neuređenim dijelovima građevinskog područja direktnom provedbom istog. Naime, svi su predmetni UPU-ovi doneseni prije cjelovitih izmjena PPUO-a iz 2017.-e godine, i još se nisu uskladili s istim, zbog čega se pojavljuju problemi u provedbi.

Isto tako, smanjit će se opterećenje općinskog proračuna u pogledu isplata naknada za prenesena zemljišta na kojima je predmetnim UPU-ovima planirano građenje/ uređenje površine javne namjene, u smislu obveza propisanih člancima 170., 172. i 173. Zakona o prostornom uređenju. Omogućit će se realnije planiranje proračuna u skladu s općinskim programima izgradnje komunalne infrastrukture.

Slijedom navedenog, predlaže se donijeti sljedeći akt:

Na temelju članka 86. stavak 3. i članka 89, a u svezi sa člankom 113. stavak 1. i 198. stavak 4. Zakona o prostornom uređenju ("Narodne novine" broj 153/13, 65/17, 114/18, 39/19 i 98/19*)* i članka 30. Statuta Općine Podstrana („Službeni glasnik Općine Podstrana broj 7/21 i 21/21), Općinsko vijeće Općine Podstrana na 8. sjednici održanoj dana 11. svibnja 2022. godine donosi

**ODLUKU**

**O PROVOĐENJU POSTUPKA STAVLJANJA IZVAN SNAGE**

**URBANISTIČKIH PLANOVA UREĐENJA:**

**UPU - zone u zelenilu i sportskih igrališta u Miljevcu (UPU br. 6),**

**UPU - sjeverni dio Grljevac I (UPU br. 7),**

**UPU - sjeverni dio Grljevac II (UPU br. 8),**

**UPU - dio područja Grbavac (UPU br. 9),**

**UPU - 'Petrićevo' - Sveti Martin ( UPU br. 10) i**

**UPU - područje Šćadina – sjever (UPU br. 14)**

**OPĆE ODREDBE**

**Članak 1.**

Ovom Odlukom o provođenju postupka stavljanja izvan snage urbanističkih planova uređenja: UPU - zone u zelenilu i sportskih igrališta u Miljevcu (UPU br. 6), UPU - sjeverni dio Grljevac I (UPU br. 7), UPU - sjeverni dio Grljevac II (UPU br. 8), UPU - dio područja Grbavac (UPU br. 9), UPU - 'Petrićevo' - Sveti Martin ( UPU br. 10) i UPU - područje Šćadina – sjever (UPU br. 14), (u daljnjem tekstu: „Odluka“), pristupa se pokretanju postupka stavljanja izvan snage Odluka o donošenju navedenih urbanističkih planova uređenja (u daljnjem tekstu: „UPU-ovi“ ili „Planovi“).

**PRAVNA OSNOVA ZA STAVLJANJE PLANOVA IZVAN SNAGE**

**Članak 2.**

Pravna osnova za stavljanje izvan snage urbanističkih planova uređenja utvrđena je Zakonom o prostornom uređenju *(„Narodne novine“, broj 153/13, 65/17, 114/18, 39/19 i 98/19;* u daljnjem tekstu: „Zakon“), u dijelu kojim se propisuju pravna pravila koja se odnose na stavljanje izvan snage prostornih planova.

**RAZLOZI ZA STAVLJANJE PLANOVA IZVAN SNAGE**

**Članak 3.**

Općina Podstrana je odlučila, po postupku i na način propisan Zakonom, jedan dio planova užeg područja staviti izvan snage, iz sljedećih razloga:

* Racionalizacija sustava prostorno - planske dokumentacije za Općinu Podstrana te olakšanje i ubrzanje buduće izmjene i dopune planova.
* Nepostojanje zakonske obveze za donošenjem urbanističkih planova uređenja na predmetnim područjima. Naime, svi predmetni Planovi su doneseni sukladno obvezama iz tada važećeg Zakona o prostornom uređenju i gradnji koji je propisivao obvezu izrade urbanističkih planova uređenja za sva građevinska područja u zaštićenom obalnom pojasu, odnosno za njihove neizgrađene dijelove. Novim Zakonom o prostornom uređenju određena je obveza izrade urbanističkih planova uređenja samo za neuređene neizgrađene dijelove građevinskih područja. Izmjenama i dopunama PPUO-a implementirat će se elementi planskih rješenja iz UPU-ova u odredbe i grafiku PPUO-a za predmetna područja obuhvata, utvrditi uređeni dio građevinskog područja, a za eventualni neuređeni dio će se temeljem članka 76. stavak 3. Zakona propisati uvjeti provedbe zahvata u prostoru s detaljnošću propisanom za urbanistički plan uređenja.
* Smanjenje opterećenja općinskog proračuna u pogledu isplata naknada za prenesena zemljišta na kojima je predmetnim UPU-ovima planirano građenje/ uređenje površine javne namjene, u smislu obveza propisanih člancima 170., 172. i 173. Zakona o prostornom uređenju.

**OBUHVAT PLANOVA**

**Članak 4.**

Obuhvati Planova koji se stavljaju van snage istovjetni su obuhvatima važećih Planova.

**SAŽETA OCJENA STANJA U OBUHVATU PLANOVA**

**Članak 5.**

Svi su predmetni Planovi doneseni za građevinska područja naselja i nalaze u prostoru ograničenja ZOP-a. Dominantna namjena u njihovim obuhvatima je mješovita (pretežito stambena M1, pretežito poslovna M2 i stanovanje u zelenilu M6), uz koju je određena i stambena, sportsko – rekreacijska, javna i društvena te poslovna namjena, kao i zelene površine.

Na snazi su u prosjeku 9 godina (doneseni su na temelju Zakona o prostornom uređenju i gradnji u periodu od 2011. do 2014. godine) i njihovom je provedbom u proteklom vremenskom periodu realiziran značajan dio planiranih sadržaja i komunalne infrastrukture. Više od polovice površine koju obuhvaćaju je izgrađeno građevinsko područje, dok je na većini neizgrađenog dijela građevinskog područja izgrađena osnovna infrastruktura.

Svi su predmetni Planovi doneseni prije cjelovite izmjene PPUO-a iz 2017.-e godine, i još se nisu uskladili s istim, zbog čega se pojavljuju problemi u provedbi.

**CILJEVI I PROGRAMSKA POLAZIŠTA ZA STAVLJANJE PLANOVA IZVAN SNAGE**

**Članak 6.**

Osnovni cilj stavljanja predmetnih Planova izvan snage je racionalizacija sustava prostorno - planske dokumentacije za Općinu Podstrana, olakšanje i ubrzanje budućih izmjena i dopuna planova, te omogućavanje jednostavnije provedbe koja je trenutno otežana zbog neusklađenosti predmetnih UPU-ova s izmjenama i dopunama PPUO-a.

**POPIS POTREBNIH STRUČNIH PODLOGA POTREBNIH ZA STAVLJANJE PLANOVA IZVAN SNAGE**

**POPIS SEKTORSKIH STRATEGIJA, PLANOVA, STUDIJA I DRUGIH DOKUMENATA PROPISANIH POSEBNIM ZAKONIMA KOJIMA, ODNOSNO U SKLADU S KOJIMA SE UTVRĐUJU ZAHTJEVI ZA STAVLJANJE PLANOVA IZVAN SNAGE**

**Članak 7.**

Za provođenje postupka stavljanja Planova izvan snage ne predviđa se izrada posebnih stručnih podloga. U postupku stavljanja Planova izvan snage koristit će se sva raspoloživa dokumentacija prostora koju iz područja svog djelokruga osiguravaju javnopravna tijela, kao i sva raspoloživa dokumentacija u posjedu Općine Podstrana.

**NAČIN PRIBAVLJANJA STRUČNIH RJEŠENJA**

**Članak 8.**

Za provedbu postupka stavljanja Planova izvan snage nisu potrebna posebna stručna rješenja.

**POPIS JAVNOPRAVNIH TIJELA ODREĐENIH POSEBNIM PROPISIMA, KOJA DAJU ZAHTJEVE ZA PROVEDBU POSTUPKA IZ PODRUČJA SVOG DJELOKRUGA, TE DRUGIH SUDIONIKA KORISNIKA PROSTORA, KOJI TREBAJU SUDJELOVATI U POSTUPKU STAVLJANJA PLANOVA IZVAN SNAGE**

**Članak 9.**

U postupku stavljanja izvan snage Planova sudjelovat će sljedeća tijela i osobe određene posebnim propisima, kojima će se uputiti posebna obavijest o provođenju postupka:

1. MINISTARSTVO KULTURE I MEDIJA, Uprava za zaštitu kulturne baštine, Konzervatorski odjel u Splitu, Porinova bb, 21000 Split
2. MUP - Ravnateljstvo civilne zaštite, Područni ured civilne zaštite Split i Služba inspekcijskih poslova Split, Moliških Hrvata 1, 21000 Split
3. HRVATSKE VODE, Vodnogospodarski odjel za slivove južnog Jadrana, Vukovarska 35, 21000 Split
4. HRVATSKE CESTE, Vončinina 3, 10000 Zagreb
5. ŽUPANIJSKA UPRAVA ZA CESTE SPLIT, Ruđera Boškovića 22, 21000 Split
6. HRVATSKA REGULATORNA AGENCIJA ZA MREŽNE DJELATNOSTI, Ulica Roberta Frangeša Mihanovića 9, 10110 Zagreb
7. VODOVOD I KANALIZACIJA d.o.o., Hercegovačka 8, 21000 Split
8. HEP-ODS d.o.o., Elektrodalmacija Split, Služba za razvoj i investicije, Odjel za razvoj mreža, Poljička cesta 73, 21000 Split
9. SPLITSKO-DALMATINSKA ŽUPANIJA, Upravni odjel za zaštitu okoliša, komunalne poslove, infrastrukturu i investicije, Bihaćka l, 21000 Split
10. MJESNI ODBOR Strožanac I, Toni Đerek, Pišćine 14, 21312 Podstrana
11. MJESNI ODBOR Strožanac II, Ante Čelić, Podčelina 47, 21312 Podstrana
12. MJESNI ODBOR Grljevac, Mijo Dropuljić, Mažuranićeva 28, 21312 Podstrana
13. MJESNI ODBOR Grbavac, Dinko Mikuličić, Mile Gojsalić 23, 21312 Podstrana
14. MJESNI ODBOR Sv. Martin-Mutogras, Nikola Bakota, Don Petra Cara 1, 21312 Podstrana

**PLANIRANI ROK ZA STAVLJANJE PLANOVA IZVAN SNAGE, ODNOSNO NJIHOVIH POJEDINIH FAZA I ROK ZA PRIPREMU ZAHTJEVA ZA STAVLJANJE PLANOVA IZVAN SNAGE TIJELA I OSOBA ODREĐENIH POSEBNIM PROPISIMA**

**Članak 10.**

Za stavljanje izvan snage predmetnih Planova određuju se sljedeći rokovi:

* za dostavljanje zahtjeva iz prethodnog članka: 10 dana od dana zaprimanja ove Odluke. Ukoliko javnopravna tijela ne dostave svoje zahtjeve u predmetnom roku, smatrat će se da ih nemaju;
* za izradu Nacrta prijedloga: 45 dana od dana dostave zahtjeva javnopravnih tijela iz članka 9. ove Odluke;
* za provođenje javnog uvida i javne rasprave o Prijedlogu stavljanja Planova izvan snage: 8 dana;
* za izradu Nacrta konačnog prijedloga: 30 dana od provedene javne rasprave.

**IZVOR FINACIRANJA POSTUPKA STAVLJANJA PLANOVA IZVAN SNAGE**

**Članak 11.**

Postupak stavljanja Planova izvan snage financirat će se sredstvima Proračuna Općine Podstrana za 2022. godinu.

**ZAVRŠNE ODREDBE**

**Članak 12.**

Ova Odluka stupa na snagu osmog dana od dana objave u "Službenom glasniku Općine Podstrana".

KLASA: 024-02/22-01/04 Predsjednik

URBROJ: 2181-39-01-22-10 Općinskog vijeća:

Podstrana, 11. svibnja 2022.godine Tomislav Buljan